Merimieskirkko tarjoaa papin palveluja Internetissä
Suomen merimieskirkko tarjoaa huhtikuun alusta papin palveluita Internetissä. Merimieskirkon nettipappi on tarkoitettu ensisijaisesti liikkuville suomalaisille, joilla ei ole mahdollisuutta keskustella oman seurakuntansa papin kanssa.
Nettipappiin otetaan yhteyttä sähköpostilla. Sähköpostiviesteihin vastaavat merimieskirkon papit ja diakonit.
Yhteydenottoihin vastataan päivittäin, ja vastaajat ovat valmiita tarvittaessa pitkiinkin sielunhoidollisiin keskusteluihin. Nettipappi toimii samalla periaatteella kuin palvelevat puhelimet eli yhteydenottajien ei tarvitse paljastaa henkilöllisyyttään. Idea sähköisestä sielunhoitopalvelusta on lähtöisin Norjasta.
Norjan kirkko on ylläpitänyt tämän kaltaista nettipalvelua jo vuoden ajan. Norjalaisen nettipapin sivuilla käy päivittäin keskimäärin 125 henkeä. Yli puolet sivuilla vierailijoista on ottanut yhteyttä ulkomailta.
Suomalainen nettipappi tulee löytymään merimieskirkon www-osoitteesta www.merimieskirkko.fi.
(STT)